Margot Robbie

Margot Elise Robbie (š. 2. syeinimáánu 1990 Dalby, Queensland) lii australialâš čaittâleijee já elleekovepyevtitteijee. Sun lii lamaš kuohtii Oscar-, kulmii Golden Globe- já vittii Bafta-iävtukkâssân.

Robbiest lii pyevtittemfinnodâh LuckyChap Entertainment, mon sun vuáđudij oovtâst kálláinis Tom Ackerleyin, já ustevijnis Josey McNamarain já Sophia Kerráin. Finnoduvâst lii tááláá ääigi mieldi meid Dani Gorin.

 Eellim 
Margot Elise Robbie šoodâi syeinimáánu 12. peeivi 1990 Dalbyst, Australiast Sarie Kesslerân já Doug Robbien. Suu eeči kuittâg vuolgij ko Robbie lâi aaibâs ucce, já nuuvtpa suu eenist šoodâi neelji päärni ohtuunishuolâtteijee. Robbie ij toolâ ohtâvuođâ iäččásis.

Robbie lâi jo nuorrân perustum čaittâlmist, já sun uásálistij draamatiijmijd Somerset Collegest.

 Karrieer 
Valmâštum maŋa ive 2007 Robbie oinui kyevti páihálâš elleekooveest: Vigilante (2008) já I.C.U. (2009). Tast maŋa sun varrij Melbournen, kost sun finnij roolâ TV-rááiđust Neighbours, já čaittâlij tast iivij 2008–2011. Siämmáá ääigi sust lâi meid sárnumvälmejeijee, kiäin sun máttááttâlâi ameriklâš aksent, ete puávtáččij čaittâliđ Hollywoodist.

Ko Robbie varrij Los Angelesân, sun uážui jotelávt roolâ TV-rááiđust Pan Am (2011–12). Sust lâi meid uccâ roolâ elleekooveest About Time (2013). Martin Scorsese The Wolf of Wall Street (2013) lâi kuittâg tot elleekove, mast Robbie karrieer tuođâi vuolgij pajaniđ. Sun čaittâlij tast uáivipersovn (Leonardo DiCaprio) palhâšumekáálgu. Ive 2015 almostuvvii ohtsis 4 elleekove, main Robbie čaittâlij: sun lâi Will Smitháin elleekooveest Focus, Michelle Williamsáin já Kristin Scott Thomasáin elleekooveest Suite Française, Chiwetel Ejioforáin já Chris Pinein elleekooveest Z for Zachariah, já Adam McKay elleekooveest The Big Short.

Ive 2016 Robbie čaittâlij Jane Porter David Yates elleekooveest The Legend of Tarzan já Harley Quinn David Ayer elleekooveest Suicide Squad. Čuávuváá ive sun lâi elleekooveest I, Tonya, mast sun čaittâlij luistâleijee Tonya Harding. Sun lâi rolâstis Oscar-iävtukkâssân. Tast maŋa sun čaittâlij eereeb iärrás Elizabeth I Josie Rourke elleekooveest Mary Queen of Scots (2018) já Sharon Tate Quentin Tarantino elleekooveest Once Upon a Time in Hollywood (2019). Maŋeláá sun maacâi meid Harley Quinn roolân elleekuuvijn Birds of Prey (2020) já The Suicide Squad (2021).

Fáádást eres soojijn

 Käldeeh 

Luokka:Ive 1990 šoddâmeh
Luokka:Australialiih čaittâleijeeh
Luokka:Australialâš elleekovepyevtitteijeeh